Nafarroako Parlamentuko Mahaiak, 2021eko urtarrilaren 25ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Ana Isabel Ansa Ascunce andreak aurkezturiko mozioa, zeinaren bidez Nafarroako Gobernua premiatzen baita lan-sistema sinergiko eta koordinatu bat ezar dezan Kultura eta Kirol Departamentuaren eta Lurralde Antolamenduko, Paisaiako eta Proiektu Estrategikoetako Departamentuaren artean, garapen-proiektu integralak bultzatzeko, ondare historiko-kulturala mantentzeko laguntza lurralde-garapeneko beste proiektu batzuekin bateratuz.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko urtarrilaren 25ean

Lehendakaria: Unai Hualde Iglesias

MOZIOAREN TESTUA

Geroa Bai talde parlamentarioko parlamentari Ana Ansa Ascunce andreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko.

Nafarroako Foru Komunitatearen ondare historiko-arkeologikoa berreskuratzea kultur politika ororen helburu garrantzitsua da. Balioan jartzea eta mapan kokatzea.

Kulturaren Plan Estrategikoak honakoa jasotzen du bere ekintzen artean: “Toki bakoitzeko kultura, haren berezitasunak eta idiosinkrasia (bakarkakoa eta taldekoa) ezagutzera ematea laguntzean datza: bere ondare edo eta sormena aintzatestea; eta toki bakoitzaren berezitasunei moldatutako hedapen-estrategiak laguntzea, beste sail edo erakunderekin elkarlanean (turismoa, industria, ingurumena, etab.). Honetarako, premiak eta estrategiak hautemateko eta lurraldearen aniztasuna kontuan hartuz, merindadeak bisitatzeko lurralde mailako bilera-plana osatuko du Kultura Zuzendaritza Nagusia-Vianako Printzea Erakundeak”.

Bestalde, eskualde bakoitzeko ondare historiko-arkeologikoa herri bakoitzeko, eskualde bakoitzeko garapen ekonomiko eta sozialaren eragile bihur daiteke.

Nafarroak ondare aberatsa dauka lurralde osoan banaturik. Benetako harribitxiak gordetzen ditu, eta horietako asko despopulazio-arriskua daukaten herrietan kokatuta daude. Ondare hori balioan jartzea eta lurralde-garapenerako proiektu estrategikoekin lotzea baliagarria izan liteke aztarnategiak, museoak eta abar berreskuratzeko eta mantentzeko lanak indartzeko.

Bestalde, turismorako eragile bihur daitezke, inguruan bestelako jardueren hazkundea eragiteko, populazioa finkatzeko eta despopulazioa saihesteko. Horretaz gain, bestelako eragin garrantzitsuak ere baditu: zalantzarik gabe, toki-nortasuna eta jabetza zentzua sorrarazten laguntzen du eta, horrenbestez, atxikipena sortzen du eta indartzen du pertsonek jaioterriarekin edo bizilekuarekin duten lotura emozionala.

Hori dela-eta, ondoko erabaki proposamena aurkeztu dugu:

– Nafarroako Parlamentuak Nafarroako Gobernua premiatzen du lan-sistema sinergiko eta koordinatu bat ezar dezan Kultura eta Kirol Departamentuaren eta Lurralde Antolamenduko, Paisaiako eta Proiektu Estrategikoetako Departamentuaren artean, garapen-proiektu integralak bultzatzeko, ondare historiko-kulturala mantentzeko laguntza lurralde-garapeneko beste proiektu batzuekin bateratuz.

Iruñean, 2021eko urtarrilaren 21ean

Foru parlamentaria: Ana Ansa Ascunce